"**Jeux sans frontières**" (**JSF**; prantsuse keeles 'piirideta mängud') oli Euroopa Ringhäälingute Liidu üleeuroopaline telemäng, mida näidati aastatel 1965–1982 ja uuesti 1988–1999. Mängus võistlesid üksteisega mitmed Euroopa linnad. 

Kõrgajal vaatas mängu ligi 110 miljonit vaatajat üle Euroopa.

Mäng põhines prantsuse telemängul "Intervilles", kus võistlesid omavahel Prantsusmaa linnad, ja mis oli ka president Charles de Gaulle'i isiklik lemmik. Pärast Élysée lepingut käis de Gaulle välja idee võistluse loomiseks prantsuse ja saksa noorte vahel riikidevahelise sõpruse tugevdamiseks, mispeale Intervillesi saatejuht Guy Lux ja Claude Savarit levitasid ideed ka teistes Euroopa riikides. Esimesel mängul 1965. aastal osalesid Prantsusmaa, Lääne-Saksamaa, Itaalia ja Belgia (igast riigist kolm linna). Lõpptulemuseks oli viik Ciney (Belgia) ja Saint-Amand-les-Eaux' (Prantsusmaa) vahel. Esimesel kahel võistlusel olid sportlikud osad ja stuudiotes toimunud viktoriinid.

Esimesed kaks mängu koosnesid eelvooru võistlusest kahe linna vahel eri riikidest, seejärel kohtusid poolfinaalides iga riigi parima tulemusega linnad ja finaalis kaks paremat.

1967. aastast viktoriinid kaotati ja võistlused muutusid koomilisemaks, nüüd toimusid eelvooru võistlused igas osalevas riigis (välja arvatud viimased kolm 1996–1999), poolfinaale enam ei toimunud. Ühel eelvooru võistlusel osales igast riigist üks linn, finaali pääsemise tagas tavaliselt eelvooru võistluse võit. Kui mõnest riigist võitis mitu linna eelvooru võistluse või mitte ükski linn ei võitnud ühtegi, siis pääses finaali vastava riigi parima tulemusega linn. Võistlejad kandsid kentsakaid suuri vahulateksist kostüüme ja sooritasid kummalisi ülesandeid naljakates mängudes. Võistkonnad ei saanud valida, kes nende liikmetest mõnes mängus osaleb. Seda tehti loosiga, seejärel lubati osalejad harjutama. Iga mängu eest sai iga võistkond skoori, mille "rahvusvahelised" kohtunikud liitsid kokku ja iga eelvooru võistluse võitjad said hõbedased auhinnad. Tuntud kohtunike seas olid šveitslased Gennaro Olivieri ja Guido Pancaldi.

Võtted toimusid üldiselt Euroopa suvekuudel ja välitingimustes, kuid mõnikord ka siseruumides, tihti ajaloolistel turuväljakutel või kuulsates hoonetes.

Ainus riik, mis osales kõigil JSFi mängudel, oli Itaalia. Prantsusmaa ei osalenud 1969. aastal televisioonitöötajate streigi tõttu ja aastatel 1993–1996; Šveits ei osalenud 1965–1966 ja 1988–1992. Ainult üks kord on osalenud Tšehhoslovakkia (1992, viimane aasta enne riigi lagunemist), Tuneesia (1992) ja Liechtenstein (1976).

Võitnud linnad
--------------

| Aasta | Võitja | Teine koht | Kolmas koht |
| --- | --- | --- | --- |
| 1965 | Belgia Ciney Prantsusmaa Saint-Amand-les-Eaux | – | – |
| 1966 | Lääne-Saksamaa Eichstätt | Belgia Jambes |
| 1967 | Lääne-Saksamaa Bardenberg | Prantsusmaa Nogent-sur-Marne | Suurbritannia Cheltenham Spa Itaalia Montecatini Terme |
| 1968 | Lääne-Saksamaa Osterholz-Scharmbeck | Šveits Stans | Prantsusmaa Vannes |
| 1969 | Suurbritannia Shrewsbury  Lääne-Saksamaa Wolfsburg | – | Belgia Brugge |
| 1970 | Itaalia Como | Holland Alphen aan den Rijn | Lääne-Saksamaa Radevormwald |
| 1971 | Suurbritannia Blackpool | Holland Alphen aan den Rijn | Šveits Willisau |
| 1972 | Šveits La Chaux-de-Fonds | Itaalia Città di Castello Holland Venray | – |
| 1973 | Suurbritannia Ely | Lääne-Saksamaa Marburg an der Lahn | Prantsusmaa Chartres |
| 1974 | Šveits Muotathal | Itaalia Marostica | Prantsusmaa Nancy |
| 1975 | Prantsusmaa Nancy | Itaalia Riccione | Belgia Knokke-Heist |
| 1976 | Lääne-Saksamaa Ettlingen | Šveits La Neuveville | Belgia Geel |
| 1977 | Lääne-Saksamaa Schliersee | Belgia Uccle | Šveits Olivone |
| 1978 | Itaalia Abano Terme | Suurbritannia Sandwell | Prantsusmaa Fontainebleau |
| 1979 | Prantsusmaa Bar-le-Duc | Jugoslaavia Zrenjanin | Belgia Lierde |
| 1980 | Portugal Vilamoura | Suurbritannia Rhuddlan | Belgia Merksem |
| 1981 | Suurbritannia Dartmouth  Portugal Lissabon | – | Jugoslaavia Pula |
| 1982 | Belgia Rochefort | Šveits Versoix | Portugal Madeira |
| 1988 | Portugal Madeira | Belgia Profondeville Hispaania Sevilla | – |
| 1989 | Portugal Assoorid | Itaalia Monte Argentario | Prantsusmaa Nice |
| 1990 | Hispaania Jaca | Jugoslaavia Bor | Itaalia Treviso |
| 1991 | Itaalia Vigevano | Portugal Leiria | Prantsusmaa Megève |
|
| 1992 | Tšehhoslovakkia Třebíč | Itaalia Breuil-Cervinia | Portugal Lissabon |
| 1993 | Ungari Kecskemét | Tšehhi Šumperk | Šveits Le Bouveret |
| 1994 | Tšehhi Česká Třebová | Wales Wrexham | Šveits Olivone |
| 1995 | Tšehhi Brno | Ungari Eger | Šveits Vallemaggia |
| 1996 | Ungari Kecskemét | Portugal Lamego | Itaalia Gran San Bernardo |
| 1997 | Portugal Amadora | Itaalia Val di Sole | Šveits Schattdorf |
| 1998 | Ungari Százhalombatta | Kreeka Komotiní | Holland Vlieland |
| 1999 | Itaalia Bolzano-Südtirol | Kreeka Pátra | Ungari Budapesti XII ringkond |